title: Решение на Европейския Парламент, на Съвета, на Комисията, на Съда на Европейските Общности, на Сметната Палата, на Икономическия и Социален Комитет, на Комитета на Регионите и на Европейския Омбудсман от 25 юли 2002 година относно създаването на Служба за подбор на персонал на Европейските общности

text:
               01/ 08

               BG

               Официален вестник на Европейския съюз

               247

         32002D0620

               L 197/53

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      РЕШЕНИЕ НА ЕВРОПЕЙСКИЯ ПАРЛАМЕНТ, НА СЪВЕТА, НА КОМИСИЯТА, НА СЪДА НА ЕВРОПЕЙСКИТЕ ОБЩНОСТИ, НА СМЕТНАТА ПАЛАТА, НА ИКОНОМИЧЕСКИЯ И СОЦИАЛЕН КОМИТЕТ, НА КОМИТЕТА НА РЕГИОНИТЕ И НА ЕВРОПЕЙСКИЯ ОМБУДСМАН

   от 25 юли 2002 година
   относно създаването на Служба за подбор на персонал на Европейските общности
   (2002/620/ЕО)
   ЕВРОПЕЙСКИЯТ ПАРЛАМЕНТ, СЪВЕТЪТ НА ЕВРОПЕЙСКИЯ СЪЮЗ, ЕВРОПЕЙСКАТА КОМИСИЯ, СЪДЪТ НА ЕВРОПЕЙСКИТЕ ОБЩНОСТИ, СМЕТНАТА ПАЛАТА, ИКОНОМИЧЕСКИЯТ И СОЦИАЛЕН КОМИТЕТ, КОМИТЕТЪТ НА РЕГИОНИТЕ И ЕВРОПЕЙСКИЯТ ОМБУДСМАН,
   като взеха предвид Правилника за длъжностните лица и Условията за работа на другите служители на Европейските общности, установени в Регламент (ЕИО, Евратом, ЕОВС) № 259/68 на Съвета (1), последно изменен с Регламент (ЕО, ЕОВС, Евратом) № 490/2002 (2), и по-специално член 2, трети параграф от посочения Правилник за длъжностните лица,
   като взеха предвид становището на Комитета за Правилника за длъжностните лица,
   като имат предвид, че:

               (1)

               В интерес на това да се осъществява ефективно и икономично използване на ресурсите, следва средствата за подбор на длъжностните лица и другите служители, които ще работят за Европейските общности, да бъдат поверени на един общ междуинституционален орган.

               (2)

               Така създаденият междуинституционален орган следва да има за задача да съставя резервни списъци от кандидатите в открити конкурси, в съответствие със заявените от всяка една институция нужди и в съответствие с Правилника за персонала, като решението за назначаване на успелите кандидати се взима от всеки един назначаващ орган.

               (3)

               При същите условия междуинституционалният орган следва също така да е в състояние да подпомага институциите, органите, службите и агенциите, създадени от или в съответствие с Договорите, в провеждането на техните вътрешни конкурси и в избора на други служители,

         РЕШИХА:
   Член 1
   Създаване
   С настоящия документ се създава Служба за подбор на персонала на Европейските общности (по-долу наричана „Службата“).
   Член 2
   Правомощия
   1.   Службата упражнява правомощия за подбор на персонал, предоставени съгласно член 30, първи параграф от Правилника за персонала и съгласно приложение III към него, на органите по назначенията на институциите, подписващи настоящото решение. Само в изключителни случаи и със съгласието на Службата институциите могат да проведат свои собствени открити конкурси за посрещане на специфични нужди от високоспециализиран персонал.
   2.   Когато правомощията, посочени в параграф 1, са предоставени на органа по назначенията на орган, служба или агенция, създадени от или в съответствие с Договорите, Службата може да упражнява тези правомощия по искане на последните.
   3.   Решенията да се назначат успели кандидати се вземат от органите по назначенията на Европейския парламент, на Съвета, на Комисията, на Съда на Европейските общности, на Сметната палата, на Икономическия и социален комитет, на Комитета на регионите и на Европейския омбудсман и от всеки един създаден от или в съответствие с Договорите орган, служба или агенция, който е делегирал своите правомощия на или е потърсил услугите на службата.
   Член 3
   Задължения
   1.   В отговор на искания, отправени към нея от органите по назначенията, посочени в член 2, Службата съставя резервни списъци с кандидатите в открити конкурси, така както е посочено в член 30, първи параграф от Правилника за персонала и в съответствие с приложение III към него.
   2.   Службата може да подпомага създадените от или в съответствие с Договорите институции, органи, служби и агенции при провеждането на вътрешни конкурси и в подбора на други служители.
   Член 4
   Искания, жалби и обжалвания
   В съответствие с член 91а от Правилника за персонала, исканията и жалбите, отнасящи се до упражняването на правомощията, предоставени съгласно член 2, параграфи 1 и 2 от настоящото решение, се депозират в службата. Всички обжалвания в тези области се правят пред Комисията.
   Член 5
   Изпълнение
   Главните секретари на Европейския парламент, на Съвета и на Комисията, секретарят на Съда на Европейските общности, главните секретари на Сметната палата, на Икономическия и социален комитет и на Комитета на регионите и представителят на Европейския омбудсман по взаимно съгласие предприемат необходимите мерки за прилагането на настоящото решение.
   Член 6
   Дата на влизане в сила
   Настоящото решение влиза в сила в деня на публикуването му в Официален вестник на Европейските общности.

            За Европейския парламент

            Председател

         Patrick COX

            За Съвета

            Председател

         Jaume MATAS i PALOU

            За Комисията

            Председател

         Romano PRODI

            За Съда на Европейските общности

            Председател

         Gil Carlos RODRÍGUEZ IGLESIAS

            За Сметната палата

            Председател

         Juan Manuel FABRA VALLÉS

            За Икономическия и социален комитет

            Председател

         G. FRERICHS

            За Комитета на регионите

            Председател

         Sir Albert BORE

            Европейския омбудсман

         Jacob SÖDERMAN

      (1)  ОВ L 56, 4.3.1968 г., стр. 1.

      (2)  ОВ L 77, 20.3.2002 г., стр. 1.


title: 2010/566/ЕС: Решение № 1/2010 на Съвета за асоцииране ЕС—Алжир от 3 август 2010 година за изменение на член 15, параграф 7 от Протокол № 6 към Евро-средиземноморското споразумение за асоцииране между Европейската общност и нейните държави-членки, от една страна, и Народна демократична република Алжир, от друга страна, относно определението за стоки с произход и методите на административно сътрудничество

text:
               22.9.2010

               BG

               Официален вестник на Европейския съюз

               L 248/64

         РЕШЕНИЕ № 1/2010 НА СЪВЕТА ЗА АСОЦИИРАНЕ ЕС—АЛЖИР
   от 3 август 2010 година
   за изменение на член 15, параграф 7 от Протокол № 6 към Евро-средиземноморското споразумение за асоцииране между Европейската общност и нейните държави-членки, от една страна, и Народна демократична република Алжир, от друга страна, относно определението за стоки с произход и методите на административно сътрудничество
   (2010/566/ЕС)
   СЪВЕТЪТ ЗА АСОЦИИРАНЕ,
   като взе предвид Евро-средиземноморското споразумение за асоцииране между Европейската общност и нейните държави-членки, от една страна, и Народна демократична република Алжир, от друга страна, и по-специално член 39 от Протокол № 6 към него,
   като има предвид, че:

               (1)

               Член 15, параграф 7 от Протокол № 6 (1) към Евро-средиземноморското споразумение за асоцииране между Европейската общност и нейните държави-членки, от една страна, и Народна демократична република Алжир, от друга страна (2) (наричано по-долу „споразумението“), позволява при определени условия възстановяването на мита или такси с равностоен ефект или освобождаването от такива мита и такси до 31 декември 2009 г.

               (2)

               За да се осигури яснота, икономическа предвидимост в дългосрочен план и правна сигурност за икономическите оператори, страните по споразумението се договориха да удължат срока на прилагане на член 15, параграф 7 от Протокол № 6 към споразумението с три години, считано от 1 януари 2010 г.

               (3)

               Освен това следва да се коригират ставките на митническите такси, прилагани понастоящем в Алжир, за да бъдат приведени в съответствие с прилаганите в Европейския съюз.

               (4)

               Протокол № 6 към споразумението следва да бъде съответно изменен.

               (5)

               Тъй като член 15, параграф 7 от Протокол № 6 към споразумението не се прилага след 31 декември 2009 г., настоящото решение следва да се прилага от 1 януари 2010 г.,

         ПРИЕ НАСТОЯЩОТО РЕШЕНИЕ:
   Член 1
   Член 15, параграф 7 от Протокол № 6 към Евро-средиземноморското споразумение за асоцииране между Европейската общност и нейните държави-членки, от една страна, и Народна демократична република Алжир, от друга страна, относно определението за стоки с произход и методите на административно сътрудничество се заменя със следното:

      „7.   Независимо от параграф 1 и освен по отношение на продуктите, попадащи в глави 1—24 от Хармонизираната система, Алжир може да прилага режим за възстановяване или освобождаване от мита или такси с равностоен ефект, приложими спрямо материали без произход, използвани за производството на продукти с произход, при спазване на следните разпоредби:

                  a)

                  по отношение на продуктите, попадащи в глави 25—49 и 64—97 от Хармонизираната система, се удържа митническа такса със ставка 4 % или по-ниска, ако такава е в сила в Алжир;

                  б)

                  по отношение на продуктите, попадащи в глави 50—63 от Хармонизираната система, се удържа митническа такса със ставка 8 % или по-ниска, ако такава е в сила в Алжир.

            Настоящият параграф се прилага до 31 декември 2012 г. и може да бъде преразглеждан по взаимно съгласие.“

   Член 2
   Настоящото решение влиза в сила в деня на приемането му.
   То се прилага от 1 януари 2010 г.

      Съставено в Брюксел на 3 август 2010 година.

            За Съвета за асоцииране ЕС—Алжир

            Председател

         C. ASHTON

      (1)  ОВ L 297, 15.11.2007 г., стр. 3.

      (2)  ОВ L 265, 10.10.2005 г., стр. 2.


title: Решение (ОВППС) 2015/1129 на Комитета по политика и сигурност от 7 юли 2015 година за удължаване на мандата на ръководителя на полицейската мисия на Европейския съюз за палестинските територии (EUPOL COPPS) (EUPOL COPPS/2/2015)

text:
               11.7.2015

               BG

               Официален вестник на Европейския съюз

               L 184/17

         РЕШЕНИЕ (ОВППС) 2015/1129 НА КОМИТЕТА ПО ПОЛИТИКА И СИГУРНОСТ
   от 7 юли 2015 година
   за удължаване на мандата на ръководителя на полицейската мисия на Европейския съюз за палестинските територии (EUPOL COPPS) (EUPOL COPPS/2/2015)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Решение 2013/354/ОВППС на Съвета от 3 юли 2013 г. относно полицейската мисия на Европейския съюз за палестинските територии (EUPOL COPPS) (1), и по-специално член 9, параграф 1 от него,
   като взе предвид предложението на върховния представител на Европейския съюз по въпросите на външните работи и политиката на сигурност,
   като има предвид, че:

               (1)

               Съгласно член 9, параграф 1 от Решение 2013/354/ОВППС Комитетът по политика и сигурност (КПС) е оправомощен, в съответствие с член 38, трета алинея от Договора, да взема необходимите решения с цел упражняване на политически контрол и стратегическо ръководство на полицейската мисия на Европейския съюз за палестинските територии (EUPOL COPPS), включително решението за назначаване на ръководител на мисията.

               (2)

               На 17 февруари 2015 г. КПС прие Решение (ОВППС) 2015/381 (2), с което г-н Rodolphe MAUGET беше назначен за ръководител на мисията EUPOL COPPS за периода от 16 февруари 2015 г. до 30 юни 2015 г.

               (3)

               На 2 юли 2015 г. Съветът прие Решение (ОВППС) 2015/1064 (3) за удължаване на мандата на EUPOL COPPS от 1 юли 2015 г. до 30 юни 2016 г.

               (4)

               Върховният представител на Съюза по въпросите на външните работи и политиката на сигурност предложи да се удължи мандатът на г-н Rodolphe MAUGET като ръководител на мисията EUPOL COPPS от 1 юли 2015 г. до 30 юни 2016 г.,

         ПРИЕ НАСТОЯЩОТО РЕШЕНИЕ:
   Член 1
   Мандатът на г-н Rodolphe MAUGET като ръководител на полицейската мисия на Европейския съюз за палестинските територии (EUPOL COPPS) се удължава до 30 юни 2016 г.
   Член 2
   Настоящото решение влиза в сила в деня на приемането му.
   То се прилага от 1 юли 2015 г.

      Съставено в Брюксел на 7 юли 2015 година.

            За Комитета по политика и сигурност

            Председател

         W. STEVENS

      (1)  ОВ L 185, 4.7.2013 г., стр. 12.

      (2)  Решение (ОВППС) 2015/381 на Комитета по политика и сигурност от 17 февруари 2015 г. за назначаване на ръководител на полицейската мисия на Европейския съюз за палестинските територии (EUPOL COPPS) (EUPOL COPPS/1/2015) (ОВ L 64, 7.3.2015 г., стр. 37).

      (3)  Решение (ОВППС) 2015/1064 на Съвета от 2 юли 2015 г. за изменение на Решение 2013/354/ОВППС относно полицейската мисия на Европейския съюз за палестинските територии (EUPOL COPPS) (ОВ L 174, 3.7.2015 г., стр. 21).


title: Решение 2013/527/ОВППС на Съвета за 24 октомври 2013 година изменение и удължаване на мандата на специалния представител на Европейския съюз за Африканския рог

text:
               26.10.2013

               BG

               Официален вестник на Европейския съюз

               L 284/23

         РЕШЕНИЕ 2013/527/ОВППС НА СЪВЕТА
   за 24 октомври 2013 година
   изменение и удължаване на мандата на специалния представител на Европейския съюз за Африканския рог
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 8 декември 2011 г. Съветът прие Решение 2011/819/ОВППС (1) за назначаване на г-н Alexander RONDOS за специален представител на Европейския съюз (СПЕС) за Африканския рог. Мандатът на СПЕС изтича на 31 октомври 2013 г.

               (2)

               На 11 август 2010 г. Съветът прие Решение 2010/450/ОВППС (2) за назначаване на г-жа Rosalind MARSDEN за специален представител на Европейския съюз (СПЕС) за Судан. Мандатът на СПЕС изтича на 31 октомври 2013 г.

               (3)

               Мандатът на СПЕС за Африканския рог, г-н Alexander RONDOS следва да бъде разширен и да включи елементи по отношение на Судан и Южен Судан, както и следва да бъде удължен с още дванайсет месеца.

               (4)

               СПЕС ще изпълнява мандата си в контекста на ситуацията, която може да се влоши и да попречи на постигането на целите на външната дейност на Съюза, определени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   1.   Мандатът на г-н Alexander RONDOS като СПЕС за Африканския рог се удължава до 31 октомври 2014 г. Мандатът на СПЕС може да бъде прекратен предсрочно, ако Съветът вземе решение за това по предложение на върховния представител на Съюза по въпросите на външните работи и политиката на сигурност (ВП).
   2.   За целите на мандата на СПЕС се приема, че Африканският рог включва Република Джибути, Държавата Еритрея, Федерална демократична република Етиопия, Република Кения, Федерална република Сомалия, Република Судан, Република Южен Судан и Република Уганда. По въпроси с по-широко регионално отражение СПЕС установява диалог с държави и регионални образувания извън Африканския рог, когато това е целесъобразно.
   Член 2
   Цели на политиката
   1.   Мандатът на СПЕС се основава на целите на политиката на Съюза по отношение на Африканския рог, определени в приетата на 14 ноември 2011 г. стратегическа рамка на ЕС и в съответните заключения на Съвета, активно да допринася към регионалните и международните усилия за постигане на мирно съвместно съществуване и на траен мир, сигурност и развитие в държавите от региона и между тях. Освен това СПЕС се стреми да увеличи качеството, интензивността, въздействието на многостранния ангажимент на Съюза в Африканския рог и обществената осведоменост за него.
   2.   Целите на политиката на Съюза включват, inter alia:

               а)

               продължаващото стабилизиране на Сомалия, по-специално от подход на регионална перспектива;

               б)

               мирното съвместно съществуване на Судан и Южен Судан като две жизнеспособни и благоденстващи държави с надеждни и отговорни политически структури;

               в)

               разрешаването на сегашните конфликти и избягването на възможни конфликти между или в държавите от региона;

               г)

               подкрепата за регионалното сътрудничество в областта на политиката, сигурността и икономиката.

         Член 3
   Мандат
   1.   За постигане на целите на политиката на Съюза по отношение на Африканския рог СПЕС има следния мандат:

               а)

               да установи отношения с всички заинтересовани страни в региона, правителствата, регионалните власти, международните и регионалните организации, гражданското общество и диаспорите, за да спомогне за постигането на целите на политиката на Съюза и да допринесе за по-доброто разбиране на ролята на Съюза в региона;

               б)

               да представлява Съюза на съответните международни форуми, когато е целесъобразно, и да спомага за популяризирането на подкрепата на Съюза за управление на кризи, както и за решаването и предотвратяването на конфликти;

               в)

               да насърчава и да подкрепя ефективното сътрудничество в областта на политиката и сигурността и икономическата интеграция в региона чрез партньорството на Съюза с Африканския съюз (АС) и подрегионалните организации, по-специално Междуправителствения орган за развитие (IGAD);

               г)

               да следи политическите събития в региона и да допринася за разработването на политиката на Съюза по отношение на този регион, включително във връзка със Сомалия, Судан, Южен Судан, граничния спор между Етиопия и Еритрея и изпълнението на споразумението от град Алжир, инициативата за басейна на река Нил и други проблеми в региона, които дават отражение върху неговата сигурност, стабилност и благоденствие;

               д)

               по отношение на Сомалия — като работи в тясна координация със специалния пратеник на ЕС за Сомалия и съответните регионални и международни партньори, включително специалния представител на генералния секретар на ООН за Сомалия и АС — активно да допринася за действията и инициативите, насочени към по-нататъшно стабилизиране и към договорености за Сомалия за периода след прехода, с акцент върху насърчаването на координиран и последователен международен подход спрямо Сомалия, към изграждане на добросъседски отношения и към подкрепа за развитието на сектора на сигурността в Сомалия, включително чрез военната мисия на Европейския съюз в подкрепа на обучението на сомалийските сили за сигурност (EUTM Сомалия), EUNAVFOR Atalanta, EUCAP NESTOR и непрекъснатата подкрепа на Съюза за мисията на Африканския съюз в Сомалия (AMISOM), като работи в тясно сътрудничество с държавите членки;

               е)

               по отношение на Судан и Южен Судан — като работи в тясно сътрудничество със съответните ръководители на делегации на Съюза — да допринася за последователността и ефективността на политиката на Съюза спрямо Судан и Южен Судан и да оказва подкрепа за тяхното мирно съвместно съществуване, по-специално чрез изпълнение на споразуменията от Адис Абеба и решаване на неуредените въпроси след изтичането на всеобхватното мирно споразумение, включително за Абией, чрез политически решения на продължаващите конфликти, особено в Дарфур, Южен Кордофан и района на Сини Нил, чрез институционално изграждане в Южен Судан и национално помирение. Във връзка с това СПЕС ще допринася за последователен международен подход в тясно сътрудничество с АС, и по-специално с групата на високо равнище на АС по изпълнението на договореностите за Судан (AUHIP), Организацията на обединените нации (ООН) и други водещи регионални и международни заинтересовани страни.

               ж)

               да следи отблизо трансграничните предизвикателства, засягащи региона на Африканския рог, включително тероризма, радикализацията, сигурността на мореплаването и пиратството, организираната престъпност, контрабандата на оръжие, бежанските и миграционните потоци и всички политически последици и последици за сигурността от хуманитарните кризи;

               з)

               да насърчава хуманитарния достъп из целия регион;

               и)

               да допринася за изпълнението на Решение на Съвета 2011/168/ОВППС (3) и на политиката на Съюза в областта на правата на човека в сътрудничество със СПЕС за правата на човека, включително насоките на ЕС относно правата на човека, и по-специално насоките на ЕС относно децата и въоръжените конфликти и относно насилието срещу жените и момичетата и борбата с всички форми на дискриминация срещу тях, както и за изпълнението на политиката на Съюза във връзка с Резолюция 1325 (2000) на Съвета за сигурност на ООН (ССООН) относно жените, мира и сигурността, включително чрез наблюдение и доклади във връзка с развитието на събитията, както и чрез изготвяне на препоръки в тази област.

         2.   За целите на изпълнението на своя мандат СПЕС, inter alia:

               а)

               съветва и докладва по целесъобразност във връзка с определянето на позициите на Съюза на международни форуми, за да насърчава активно цялостния политически подход на Съюза спрямо Африканския рог;

               б)

               проследява всички дейности на Съюза.

         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   Комитетът по политика и сигурност (КПС) поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на неговия мандат, без да се засягат правомощията на ВП.
   3.   СПЕС работи в тясно сътрудничество с Европейската служба за външна дейност (ЕСВД) и със съответните ѝ подразделения, делегациите на Съюза в региона и Комисията.
   Член 5
   Финансиране
   1.   Референтната сума, предназначена за покриване на свързаните с мандата на СПЕС разходи за периода от 1 ноември 2013 г. до 31 октомври 2014 г., е в размер на 2 720 000 EUR.
   2.   Управлението на разходите се извършва в съответствие с процедурите и правилата, приложими към общия бюджет на Съюза.
   3.   Управлението на разходите подлежи на договор между СПЕС и Комисията. СПЕС се отчита пред Комисията за всички направени разходи.
   Член 6
   Сформиране и състав на екипа
   1.   В рамките на своя мандат и съответно предоставените финансови средства СПЕС отговаря за сформирането на екип. Екипът включва експерти по специфични въпроси на политиката и сигурността съобразно изискванията на мандата. СПЕС своевременно и редовно предоставя на Съвета и на Комисията информация за състава на екипа.
   2.   Държавите членки, институциите на Съюза и ЕСВД могат да предлагат командироването на служители, които да работят със СПЕС. Възнаграждението на тези командировани служители се поема съответно от държавата членка, заинтересованата институция на Съюза или ЕСВД. Експертите, командировани от държавите членки в институциите на Съюза или в ЕСВД, могат също да бъдат командировани към СПЕС. Договорно наетите членове на международния персонал трябва да са граждани на държава членка.
   3.   Целият командирован персонал остава под административното ръководство на изпращащата държава членка, изпращащата институция на Съюза или ЕСВД и изпълнява задълженията си и действа в интерес на мандата на СПЕС.
   4.   Персоналът на СПЕС е разположен в същите сгради като съответните отдели на ЕСВД или делегациите на Съюза, така че да се осигури съгласуваност и последователност на дейностите им.
   Член 7
   Привилегии и имунитети на СПЕС и на персонала на СПЕС
   Привилегиите, имунитетите и допълнителните гаранции, необходими за изпълнението и безпрепятственото провеждане на мисиите на СПЕС и на членовете на персонала на СПЕС, се договарят с приемащите държави по целесъобразност. За тази цел държавите членки и ЕСВД оказват изцяло необходимото съдействие.
   Член 8
   Сигурност на класифицираната информация на ЕС
   СПЕС и членовете на неговия екип спазват принципите и минималните стандарти за сигурност, установени с Решение 2011/292/ЕС (4).
   Член 9
   Достъп до информация и логистична подкрепа
   1.   Държавите членки, Комисията, ЕСВД и Генералният секретариат на Съвета осигуряват на СПЕС достъп до всякаква информация от значение за него.
   2.   Делегациите на Съюза в региона и/или държавите членки по целесъобразност предоставят логистична подкрепа в региона.
   Член 10
   Сигурност
   В съответствие с политиката на Съюза относно сигурността на персонала, разположен извън Съюза в оперативно качество съгласно дял V от Договора, СПЕС предприема всички разумно приложими мерки, съобразно мандата на СПЕС и обстановката от гледна точка на сигурността в географския регион, за който отговаря, за сигурността на целия персонал под прякото ръководство на СПЕС, по-специално като:

               а)

               изготвя съобразен със спецификата на мисията план за сигурност въз основа на насоките на ЕСВД, който включва специфични за мисията физически, организационни и процедурни мерки за сигурност, уреждащи управлението на безопасното придвижване на персонала към и в рамките на района на мисията, както и управлението на инциденти, свързани със сигурността, и който включва план на мисията за действие при извънредни обстоятелства и за евакуация;

               б)

               гарантира, че целият персонал, разположен извън Съюза, е застрахован за висок риск съобразно условията в района на мисията;

               в)

               гарантира, че всички членове на екипа на СПЕС, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в района на мисията, въз основа на степента на риск, определена от ЕСВД за района на мисията;

               г)

               гарантира изпълнението на всички приети препоръки, направени в резултат на извършените редовни оценки на сигурността, и представя пред Съвета, ВП и Комисията писмени доклади относно изпълнението на тези препоръки, както и относно други свързани със сигурността въпроси, в рамките на доклада за напредъка и доклада за изпълнението на мандата.

         Член 11
   Доклади
   1.   СПЕС представя редовни устни и писмени доклади на ВП и КПС. При необходимост СПЕС докладва също така пред работните групи на Съвета. Редовните писмени доклади се разпространяват чрез мрежата на европейските кореспонденти (COREU). По препоръка на ВП или КПС СПЕС може да представя доклади пред Съвета по външни работи. В съответствие с член 36 от Договора СПЕС може да участва в информирането на Европейския парламент.
   2.   СПЕС докладва за най-добрия начин за реализиране на инициативите на Съюза, като например приноса на Съюза към реформите, както и по политическите аспекти на съответните проекти на Съюза за развитие, след съгласуване с делегациите на Съюза в региона.
   Член 12
   Координация
   1.   СПЕС допринася за единството, последователността и ефективността на действията на Съюза и подпомага осигуряването на съгласувано използване на всички инструменти на Съюза и действия на държавите членки за постигането на целите на политиката на Съюза. Действията на СПЕС се координират с тези на делегациите на Съюза и на Комисията, както и с действията на други СПЕС в същия регион, по-специално с тези на СПЕС за АС и специалния пратеник на ЕС в Сомалия. СПЕС провежда редовни брифинги за мисиите на държавите членки и за делегациите на Съюза в региона.
   2.   На място се поддържат тесни връзки и комуникация с ръководителите на делегацията на Съюза и с ръководителите на мисии на държавите членки. Те полагат всички възможни усилия, за да съдействат на СПЕС при изпълнението на неговия мандат. В тясно сътрудничество със съответните делегации на Съюза СПЕС предоставя политически насоки на местно ниво на командващия силите на EUNAVFOR Atalanta, на командващия мисията EUTM Сомалия, на ръководителя на EUCAP NESTOR и на ръководителя на EUAVSEC в Южен Судан. СПЕС, командващите операциите на ЕС и командващият гражданските операции се консултират взаимно, когато е необходимо.
   3.   СПЕС осъществява тясно сътрудничество с властите на участващите държави, ООН, АС, IGAD, други национални, регионални и международни заинтересовани страни, както и с гражданското общество в региона.
   Член 13
   Преглед
   Изпълнението на настоящото решение и неговата съгласуваност с други действия на Съюза в региона подлежат на редовен преглед. В края на април 2014 г. СПЕС представя на Съвета, ВП и Комисията доклад за напредъка, а в края на своя мандат — подробен доклад за изпълнението на мандата.
   Член 14
   Влизане в сила
   Настоящото решение влиза в сила в деня на приемането му.

      Съставено в Брюксел на 24 октомври 2013 година.

            За Съвета

            Председател

         L. LINKEVIČIUS

      (1)  Решение 2011/819/ОВППС на Съвета от 8 декември 2011 година за назначаване на специален представител на Европейския съюз за Африканския рог (ОВ L 327, 9.12.2011 г., стр. 62).

      (2)  Решение 2010/450/ОВППС на Съвета от 11 август 2010 година за назначаване на специалния представител на Европейския съюз за Судан (ОВ L 211, 12.8.2010 г., стр. 42).

      (3)  Решение 2011/168/ОВППС на Съвета от 21 март 2011 година относно Международния наказателен съд и за отмяна на Обща позиция 2003/444/ОВППС (ОВ L 76, 22.3.2011 г., стр. 56).

      (4)  Решение 2011/292/ЕС на Съвета от 31 март 2011 г. относно правилата за сигурност за защита на класифицирана информация на ЕС (ОВ L 141, 27.5.2011 г., стр. 17).


title: 2014/229/ЕС: Решение на Съвета от 27 октомври 2009 година относно подписването на Рамково споразумение между Европейската общност и нейните държави членки, от една стана, и Република Индонезия, от друга страна, за всестранно партньорство и сътрудничество

text:
               26.4.2014

               BG

               Официален вестник на Европейския съюз

               L 125/16

         РЕШЕНИЕ НА СЪВЕТА
   от 27 октомври 2009 година
   относно подписването на Рамково споразумение между Европейската общност и нейните държави членки, от една стана, и Република Индонезия, от друга страна, за всестранно партньорство и сътрудничество

      (2014/229/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално членове 133 и 181 във връзка с член 300, параграф 2 от него,
   като взе предвид предложението на Комисията,
   като има предвид че:

               (1)

               На 25 ноември 2004 г. Съветът упълномощи Комисията да започне преговори с Република Индонезия за Рамково споразумение за партньорство и сътрудничество, наричано по-нататък „Споразумението“.

               (2)

               При условие на възможното му сключване на по-късна дата, споразумението следва да бъде подписано,

         РЕШИ:
   Член 1
   Подписването на Рамковото споразумение за всестранно партньорство и сътрудничество между Европейската общност и нейните държави членки, от една страна, и Република Индонезия, от друга страна, се одобрява от името на Общността, при условие че бъде взето решение от Съвета относно сключването на това споразумение.
   Текстът на споразумението е приложен към настоящото решение.
   Член 2
   Председателят на Съвета е упълномощен да посочи лицето/лицата, оправомощено/и да подпише/ат споразумението от името на Общността.

      Съставено в Люксембург на 27 октомври 2009 година.

            За Съвета

            Председател

         C. BILDT


title: 2014/115/ЕС: Решение на Съвета от 2 декември 2013 година относно сключването на Протокола за изменение на Споразумението за държавните поръчки

text:
               7.3.2014

               BG

               Официален вестник на Европейския съюз

               L 68/1

      РЕШЕНИЕ НА СЪВЕТА

   от 2 декември 2013 година
   относно сключването на Протокола за изменение на Споразумението за държавните поръчки
   (2014/115/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 6, буква а), подточка v) от него,
   като взе предвид предложението на Европейската комисия,
   като взе предвид становището на Европейския парламент,
   като има предвид, че:

               (1)

               Съгласно член XXIV, параграф 7, букви б) и в) от Споразумението за държавните поръчки на СТО (СДП от 1994 г.), през януари 1999 г. беше дадено началото на преговорите по преразглеждането на СДП от 1994 г.

               (2)

               Преговорите бяха водени от Комисията след консултация с комитета, създаден по силата на член 207, параграф 3 от Договора за функционирането на Европейския съюз.

               (3)

               На 15 декември 2011 г. страните по СДП от 1994 г. постигнаха политическо съгласие на министерско равнище по отношение на резултатите от преговорите. Политическото съгласие беше потвърдено чрез решението, прието на 30 март 2012 г. от комитета на СДП, относно резултатите от преговорите. Посредством посоченото решение, което включва Протокол за изменение на Споразумението за държавните поръчки („протоколът“), страните по СДП от 1994 г. потвърдиха текста на протокола и го откриха за приемане.

               (4)

               Протоколът следва да бъде одобрен от името на Съюза,

         ПРИЕ НАСТОЯЩОТО РЕШЕНИЕ:
   Член 1
   Протоколът за изменение на Споразумението за държавните поръчки се одобрява от името на Европейския съюз.
   Текстът на протокола е приложен към настоящото решение.
   Член 2
   Председателят на Съвета посочва лицето(ата), упълномощено(и) да депозира(т) от името на Съюза акта на одобрение, предвиден в параграф 3 от протокола и в съответствие с член ХХIV, параграф 9 от СДП от 1994 г., с който се изразява съгласието на Европейския съюз да бъде обвързан с протокола (1).
   Член 3
   Настоящият протокол не може да бъде тълкуван като предоставящ права или налагащ задължения, на които може да бъде направено пряко позоваване в съд на Европейския съюз или на държава-членка.
   Член 4
   Настоящото решение влиза в сила в деня на приемането му.

      Съставено в Брюксел на 2 декември 2013 година.

            За Съвета

            Председател

         E. GUSTAS

      (1)  Датата на влизане в сила на протокола се публикува в Официален вестник на Европейския съюз от Генералния секретариат на Съвета.


title: Решение (ЕС) 2016/1521 на Европейския парламент от 28 април 2016 година относно приключването на сметките на Европейската агенция за контрол на рибарството за финансовата 2014 година

text:
               14.9.2016

               BG

               Официален вестник на Европейския съюз

               L 246/250

         РЕШЕНИЕ (ЕС) 2016/1521 НА ЕВРОПЕЙСКИЯ ПАРЛАМЕНТ
   от 28 април 2016 година
   относно приключването на сметките на Европейската агенция за контрол на рибарството за финансовата 2014 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за контрол на рибарството за финансовата 2014 година,

               —

               като взе предвид доклада на Сметната палата относно годишните отчети на Европейската агенция за контрол на рибарството за финансовата 2014 година, придружен от отговора на Агенцията (1),

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2014 година в съответствие с член 287 от Договора за функционирането на ЕС,

               —

               като взе предвид препоръката на Съвета от 12 февруари 2016 г. относно освобождаването от отговорност на Агенцията във връзка с изпълнението на бюджета за финансовата 2014 година (05584/2016 – C8-0081/2016),

               —

               като взе предвид член 319 от Договора за функционирането на ЕС,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 768/2005 на Съвета от 26 април 2005 г. за създаване на Агенция на Общността за контрол на рибарството и за изменение на Регламент (ЕИО) № 2847/93 за установяването на система за контрол, приложима към общата политика в областта на рибарството (4), и по-специално член 36 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5),

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (6), и по-специално член 108 от него,

               —

               като взе предвид член 94 и приложение V към своя правилник,

               —

               като взе предвид доклада на комисията по бюджетен контрол и становището на комисията по рибно стопанство (А8-0104/2016),

               1.

               Констатира, че окончателните годишни отчети на Европейската агенция за контрол на рибарството са приложени към доклада на Сметната палата.

               2.

               Одобрява приключването на сметките на Европейската агенция за контрол на рибарството за финансовата 2014 година.

               3.

               Възлага на своя председател да предаде настоящото решение на изпълнителния директор на Европейската агенция за контрол на рибарството, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 409, 9.12.2015 г., стр. 151.

      (2)  Вж. бележка под линия 1.

      (3)  ОВ L 298, 26.10.2012 г., стр. 1.

      (4)  ОВ L 128, 21.5.2005 г., стр. 1.

      (5)  ОВ L 357, 31.12.2002 г., стр. 72.

      (6)  ОВ L 328, 7.12.2013 г., стр. 42.


title: Решение (EС, Евратом) 2016/641 на Съвета от 21 април 2016 година за назначаване на член, предложен от Федерална република Германия, в Европейския икономически и социален комитет

text:
               23.4.2016

               BG

               Официален вестник на Европейския съюз

               L 108/33

         РЕШЕНИЕ (EС, Евратом) 2016/641 НА СЪВЕТА
   от 21 април 2016 година
   за назначаване на член, предложен от Федерална република Германия, в Европейския икономически и социален комитет
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 302 от него,
   като взе предвид Договора за създаване на Европейската общност за атомна енергия, и по-специално член 106а от него,
   като взе предвид предложението на правителството на Германия,
   като взе предвид становището на Европейската комисия,
   като има предвид, че:

               (1)

               На 18 септември 2015 г. и 1 октомври 2015 г. Съветът прие решения (ЕС, Евратом) 2015/1600 (1) и 2015/1790 (2) за назначаване на членовете на Европейския икономически и социален комитет за периода от 21 септември 2015 г. до 20 септември 2020 г.

               (2)

               След изтичането на мандата на г-н Egbert BIERMANN се освободи едно място за член на Европейския икономически и социален комитет,

         ПРИЕ НАСТОЯЩОТО РЕШЕНИЕ:
   Член 1
   Herr Dr. Norbert KLUGE, Leiter der Abteilung Mitbestimmungsförderung der Hans-Böckler -Stiftung, се назначава за член на Европейския икономически и социален комитет за остатъка от мандата, а именно до 20 септември 2020 г.
   Член 2
   Настоящото решение влиза в сила в деня на приемането му.

      Съставено в Люксембург на 21 април 2016 година.

            За Съвета

            Председател

         G.A. VAN DER STEUR

      (1)  Решение (EС, Евратом) 2015/1600 на Съвета от 18 септември 2015 г. за назначаване на членовете на Европейския икономически и социален комитет за периода от 21 септември 2015 г. до 20 септември 2020 г. (ОВ L 248, 24.9.2015 г., стр. 53).

      (2)  Решение (EС, Евратом) 2015/1790 на Съвета от 1 октомври 2015 г. за назначаване на членовете на Европейския икономически и социален комитет за периода от 21 септември 2015 г. до 20 септември 2020 г. (ОВ L 260, 7.10.2015 г., стр. 23).


title: Решение 2011/819/ОВППС на Съвета от 8 декември 2011 година за назначаване на специален представител на Европейския съюз за Африканския рог

text:
               9.12.2011

               BG

               Официален вестник на Европейския съюз

               L 327/62

         РЕШЕНИЕ 2011/819/ОВППС НА СЪВЕТА
   от 8 декември 2011 година
   за назначаване на специален представител на Европейския съюз за Африканския рог
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               Необходима е реакция на Съюза на регионално равнище по отношение на сложните и взаимосвързани проблеми в региона на Африканския рог.

               (2)

               Г-н Alexander RONDOS следва да бъде назначен за специален представител на Европейския съюз (СПЕС) за Африканския рог за периода от 1 януари 2012 г. до 30 юни 2012 г.

               (3)

               СПЕС ще изпълнява мандата си в ситуация, която може да се влоши и да попречи на постигането на целите на външната дейност на Съюза, определени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   Г- н Alexander RONDOS се назначава за специален представител на Европейския съюз (СПЕС) за Африканския рог от 1 януари 2012 г. до 30 юни 2012 г. Мандатът на СПЕС може да бъде удължен или прекратен по-рано, ако Съветът вземе решение за това по предложение на върховния представител на Съюза по въпросите на външните работи и политиката на сигурност (ВП).
   За целите на мандата на СПЕС се счита, че Африканският рог включва Република Джибути, Държавата Еритрея, Федерална демократична република Етиопия, Република Кения, Сомалия, Република Судан, Република Южен Судан и Република Уганда. По въпроси с по-широко регионално отражение, включително пиратството, СПЕС по целесъобразност установява диалог с държави и регионални образувания извън Африканския рог.
   Предвид необходимостта от регионален подход към взаимосвързаните проблеми, пред които е изправен регионът, СПЕС за Африканския рог работи в тясно сътрудничество със СПЕС за Судан и Южен Судан, който запазва основната отговорност по отношение на тези две държави.
   Член 2
   Цели на политиката
   1.   Мандатът на СПЕС се основава на целите на политиката на Европейския съюз (наричан по-нататък „ЕС“ или „Съюзът“) по отношение на Африканския рог активно да допринесе към регионалните и международните усилия за постигане на траен мир, сигурност и развитие в региона. Освен това СПЕС се стреми да увеличи качеството, интензивността и въздействието на многостранния ангажимент на ЕС в Африканския рог.
   2.   Първоначално приоритет са Сомалия и регионалните измерения на конфликта, както и пиратството, причините за което се коренят в нестабилността на Сомалия.
   3.   По отношение на Сомалия целите на политиката на ЕС са чрез координирано и ефективно използване на всичките инструменти да насърчи Сомалия и нейния народ да се върнат към пътя на мира и благоденствието. За тази цел ЕС подкрепя ролята на Организацията на обединените нации (ООН) в помощ на един ръководен от самите сомалийци политически процес, който се ползва с доверие и включва всички заинтересовани страни, и ще продължава заедно с регионалните и международните партньори активно да допринася за изпълнението на мирното споразумение от Джибути и предвидените в него договорености за периода след прехода.
   4.   По отношение на пиратството ролята на СПЕС е да допринесе за разработването и прилагането на съгласуван, ефективен и балансиран подход на ЕС към пиратството, появило се в Сомалия, който да обхваща всички аспекти на действията на ЕС, по-специално в областта на политиката, сигурността и развитието, и да бъде основният представител на ЕС по въпросите на пиратството пред международната общност, включително региона на Източна и Южна Африка и Индийския океан.
   Член 3
   Мандат
   1.   За постигане на целите на политиката на ЕС по отношение на Африканския рог СПЕС има следния мандат:

               а)

               да установи отношения с всички заинтересовани страни в региона — правителствата, съществуващите регионални органи, международните и регионалните организации, гражданското общество и диаспорите, за да спомогне за постигането на целите на ЕС и да допринесе за това ролята на Съюза в региона да бъде по-добре разбрана;

               б)

               да представлява Съюза на съответните международни форуми и да спомогне за популяризирането на подкрепата на ЕС за управление на кризи и за тяхното предотвратяване;

               в)

               да насърчава и да подпомага ефективното осъществяване на политическото сътрудничество и икономическата интеграция в региона чрез партньорството на ЕС с Африканския съюз (АС) и подрегионалните организации;

               г)

               да съдейства за изпълнението на политиката на ЕС по отношение на Африканския рог в тясно сътрудничество с Европейската служба за външна дейност (ЕСВД), делегациите на Съюза в региона и Комисията;

               д)

               по отношение на Сомалия — като работи в тясно сътрудничество със съответните регионални и международни партньори, активно да допринася за действията и инициативите, насочени към изпълнение на мирното споразумение от Джибути и предвидените в него договорености за периода след прехода, като подкрепя изграждането на институции, установяването на принципите на правовата държава и на способни управленски структури на всички равнища; като спомага за повишаване на сигурността, насърчаване на правосъдието, националното помирение и зачитането на правата на човека; и като подобрява достъпа до хуманитарна помощ, особено в Централна и Южна Сомалия, чрез подходящи дейности за гарантиране на зачитането на международното хуманитарно право, при съблюдаване на хуманитарните принципи на хуманност, неутралност, безпристрастност и независимост;

               е)

               да поддържа тясно и активно сътрудничество със специалния представител на генералния секретар на ООН за Сомалия, да участва в работата на Международната контактна група за Сомалия и други форуми по въпроса и да съдейства за координиран и последователен международен подход спрямо Сомалия, включително чрез военната мисия на Европейския съюз в подкрепа на обучението на сомалийските сили за сигурност (EUTM Сомалия), EUNAVFOR Atalanta и продължаващата подкрепа на ЕС за мисията на Африканския съюз в Сомалия (AMISOM), като тясно си съдейства с държавите-членки;

               ж)

               да следи отблизо регионалното измерение на сомалийската криза, включително тероризъм, трафик на оръжие, бежански и миграционни потоци, както и морска сигурност, пиратство и свързани с това финансови потоци;

               з)

               по отношение на пиратството — да проследява всички действия на ЕС в рамките на ЕСВД, Комисията и държавите-членки и да поддържа редовни политически контакти на високо равнище с държавите в региона, засегнати от сомалийското пиратство, регионалните организации, Контактната група на ООН във връзка с пиратството край бреговете на Сомалия, ООН и други значими участници, за да осигури последователен и всеобхватен подход към пиратството и да гарантира ключовата роля на ЕС в международните усилия за борба с пиратството. Това включва активна подкрепа на ЕС за изграждането на регионален морски капацитет и за съдебното разглеждане на случаите на пиратство, както и осигуряване на адекватна реакция на първопричините за пиратството в Сомалия. Това включва също така постоянна подкрепа за региона на Източна и Южна Африка и Индийския океан в изпълнението на неговата стратегия и план за действие за борба с пиратството, както и на Кодекса на поведение от Джибути;

               и)

               да следи политическите събития в региона и да допринася за разработването на политиката на ЕС по отношение на този регион, включително във връзка с граничния спор между Етиопия и Еритрея и изпълнението на Споразумението от град Алжир, инициативата за басейна на река Нил и други проблеми в региона, които дават отражение върху неговата сигурност, стабилност и благоденствие, включително предизвикателството да се осигурят отговорни правителства при изблици на насилие или политическа криза;

               й)

               да следи отблизо трансграничните проблеми в Африканския рог, включително политическите и свързаните със сигурността последици от хуманитарни кризи;

               к)

               да допринася за изпълнението на политиката на ЕС в областта на правата на човека в Африканския рог, включително насоките на ЕС относно правата на човека, и по-специално насоките на ЕС относно децата и въоръжените конфликти и относно насилието срещу жени и момичета и борбата с всички форми на дискриминация срещу тях, както и на политиката на ЕС относно жените, мира и сигурността, включително чрез наблюдение и доклади във връзка с развитието на събитията, както и изготвяне на препоръки в тази област.

         2.   За целите на изпълнението на своя мандат СПЕС, inter alia:

               а)

               дава съвети и докладва по определянето на позициите на ЕС на международни форуми с цел активно насърчаване на цялостен политически подход на ЕС спрямо Африканския рог;

               б)

               проследява всички дейности на Съюза и осъществява тясно сътрудничество с всички съответни делегации на Съюза.

         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   Комитетът по политика и сигурност („КПС“) поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на неговия мандат, без да се засягат правомощията на ВП.
   3.   СПЕС работи в тясна координация с ЕСВД.
   Член 5
   Финансиране
   1.   Референтната сума, предназначена за покриване на свързаните с мандата на СПЕС разходи за периода от 1 януари 2012 г. до 30 юни 2012 г., е в размер на 670 000 EUR.
   2.   Управлението на разходите се извършва в съответствие с процедурите и правилата, приложими към общия бюджет на Съюза.
   3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
   Член 6
   Сформиране и състав на екипа
   1.   В рамките на мандата и на предоставените финансови средства СПЕС отговаря за сформирането на своя екип. Екипът включва експерти по специфични въпроси на политиката и сигурността съобразно изискванията на мандата. СПЕС предоставя своевременно на Съвета и Комисията актуална информация за състава на екипа.
   2.   Държавите-членки, институциите на Съюза и ЕСВД могат да предлагат командироването на служители, които да работят със СПЕС. Възнаграждението на служителите, командировани към СПЕС от държава-членка, институция на Съюза или ЕСВД, се поема съответно от държавата-членка, съответната институция на Съюза или ЕСВД. Експертите, командировани от държавите-членки в институциите на Съюза или в ЕСВД, могат също да бъдат командировани към СПЕС. Договорно наетите членове на международния персонал трябва да са граждани на държава-членка.
   3.   Целият командирован персонал остава под административното ръководство на изпращащата държава-членка, институция на Съюза или ЕСВД и изпълнява задълженията си и действа в интерес на изпълнението на мандата на СПЕС.
   Член 7
   Привилегии и имунитети на СПЕС и на персонала на СПЕС
   Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и на членовете на персонала на СПЕС, се договарят съответно с приемащата държава или приемащите държави. За тази цел държавите-членки и Комисията предоставят цялото необходимо съдействие.
   Член 8
   Сигурност на класифицираната информация на ЕС
   СПЕС и членовете на екипа на СПЕС спазват принципите за сигурност и минималните стандарти, определени в Решение 2011/292/ЕС на Съвета от 31 март 2011 г. относно правилата за сигурност за защита на класифицирана информация на ЕС (1).
   Член 9
   Достъп до информация и логистична подкрепа
   1.   Държавите-членки, Комисията, ЕСВД и генералният секретариат на Съвета осигуряват на СПЕС достъп до всяка информация от значение за него.
   2.   Делегациите на Съюза и/или държавите-членки при необходимост осигуряват логистична подкрепа в региона.
   Член 10
   Сигурност
   В съответствие с политиката на ЕС относно сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки съобразно мандата си и обстановката от гледна точка на сигурността в географския регион, за който отговаря, за сигурността на целия персонал под неговото пряко ръководство, по-специално като:

               а)

               разработва съобразен със спецификата на мисията план за сигурност, който включва специфични за мисията физически, организационни и процедурни мерки за сигурност, и урежда управлението на безопасното придвижване на персонала към и в рамките на района на мисията, както и управлението на инциденти, свързани със сигурността, и който включва план на мисията за действие при извънредни обстоятелства и за евакуация;

               б)

               гарантира, че целият персонал, разположен извън Съюза, е застрахован за висок риск съобразно условията в района на мисията;

               в)

               гарантира, че всички членове на екипа на СПЕС, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в района на мисията, въз основа на степента на риск, определена за района на мисията;

               г)

               гарантира изпълнението на всички приети препоръки, направени в резултат на извършените редовни оценки на сигурността, и представя пред Съвета, ВП и Комисията писмени доклади относно изпълнението на тези препоръки, както и относно други свързани със сигурността въпроси, в рамките на междинния доклад и доклада за изпълнението на мандата.

         Член 11
   Доклади
   1.   СПЕС представя редовни устни и писмени доклади на ВП и КПС. При необходимост СПЕС докладва също така пред работните групи на Съвета. Редовните писмени доклади се разпространяват чрез мрежата на европейските кореспонденти (COREU). По препоръка на ВП или КПС СПЕС може да представя доклади пред Съвета по външни работи.
   2.   СПЕС докладва за най-удачните начини за реализиране на инициативите на Съюза, като например приносът на Съюза към реформите, както и по политическите аспекти на съответните проекти на Съюза за развитие, след съгласуване с делегациите на Съюза в региона.
   Член 12
   Координация
   1.   СПЕС съдейства за цялостната политическа координация в рамките на Съюза и помага на делегациите на Съюза за осигуряване на съгласувано използване на място на всички инструменти на Съюза за постигане на целите на политиката на ЕС. Действията на СПЕС се координират с дейността на делегациите на Съюза и на Комисията, както и с действията на други СПЕС в същия регион, по-специално със СПЕС за Судан и Южен Судан и СПЕС за АС. СПЕС редовно предоставя информация на мисиите на държавите-членки и на делегациите на Съюза.
   2.   На място се поддържат тесни връзки с делегациите на Съюза и с ръководителите на мисии на държавите-членки. Те полагат всички възможни усилия, за да съдействат на СПЕС при изпълнението на неговия мандат. В тясно сътрудничество със съответните делегации на Съюза СПЕС предоставя политически насоки на местно ниво на командващия силите на EUNAVFOR Atalanta и на командващия мисията EUTM Сомалия. СПЕС и командващият операцията на ЕС се консултират взаимно, когато е необходимо.
   3.   СПЕС осъществява тясно сътрудничество с властите на участващите държави, ООН, АС, Междуправителствения орган по развитие (IGAD), други национални, регионални и международни участници, както и с гражданското общество в региона.
   Член 13
   Преглед
   Изпълнението на настоящото решение и неговата съгласуваност с други действия на Съюза в региона подлежат на редовен преглед. В края на мандата СПЕС представя на Съвета, ВП и Комисията цялостен доклад за изпълнението на мандата.
   Член 14
   Влизане в сила
   Настоящото решение влиза в сила в деня на приемането му.

      Съставено в Брюксел на 8 декември 2011 година.

            За Съвета

            Председател

         M. DOWGIELEWICZ

      (1)  ОВ L 141, 27.5.2011 г., стр. 17.


title: 2007/233/ЕОРешение на Комисията от 12 април 2007 година за назначаване на членове, представляващи частния сектор в Общия форум за трансферните цени, експертна група за трансферните цени

text:
               17.4.2007

               BG

               Официален вестник на Европейския съюз

               L 100/25

      РЕШЕНИЕ НА КОМИСИЯТА

   от 12 април 2007 година
   за назначаване на членове, представляващи частния сектор в Общия форум за трансферните цени, експертна група за трансферните цени
   (2007/233/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Решение 2007/75/ЕО на Комисията от 22 декември 2006 г. за съставяне на експертна група за трансферни цени (1), с цел консултиране на Комисията по свързани с трансферните цени данъчни въпроси, и по-специално член 4 от него,
   като взе предвид поканата за представяне на кандидатури за членове, представящи бизнес сектора, и за председател на Общия форум за трансферните цени, публикувана на 22 декември 2006 г. на интернет страницата на Генерална дирекция „Данъчно облагане и митнически съюз“,
   като има предвид, че:

               (1)

               Съгласно член 4 от Решение 2007/75/ЕО Комисията назначава председател и максимум петнадесет специалисти от частния сектор с опит и компетенции в областта на трансферните цени.

               (2)

               Съгласно параграф 15 от поканата за представяне на кандидатури лицата, избрани да представят бизнеса членове на Общия форум за трансферните цени, ще са известни личности в областта на трансферните цени и ще бъдат избрани от Европейската комисия, подпомагана от председателството на Съвета на ЕС и Комисията по данъчни въпроси към Съюза на индустриалците в Европейската общност (UNICE) измежду кандидатите с подходяща квалификация, работещи в промишлеността, услугите, бизнес обществото или в области, свързани с трансферните цени.

               (3)

               В отговор на поканата за представяне на кандидатури бяха получени 44 кандидатури,

         РЕШИ:
   Член 1
   С настоящото Комисията назначава за период от две години 15 членове, представящи частния сектор, и председател в Общия форум за трансферните цени, експертна група, чиито имена са посочени в приложението.
   Член 2
   Настоящото решение влиза в сила на 1 март 2007 г.

      Съставено в Брюксел на 12 април 2007 година.

            За Комисията

         László KOVÁCS

            Член на Комисията

      (1)  ОВ L 32, 6.2.2007 г., стр. 25.

      ПРИЛОЖЕНИЕ
      Избран председател:
      Bruno GIBERT
      Списък на избраните членове, представящи частния сектор:

                  Dirk VAN STAPPEN

                  Isabel VERLINDEN

                  Svetla MARINOVA

                  Werner STUFFER

                  Heinz-Klaus KROPPEN

                  Kennet PETTERSSON

                  Sabine WAHL

                  Guglielmo MAISTO

                  Guy KERSCH

                  Theo KEIJZER

                  Monique VAN HERKSEN

                  Håkan ANDREASSON

                  Eduardo GRACIA

                  Michael SUFRIN

                  Nicholas DEE


title: 2014/231/ЕС: Решение на Съвета от 14 април 2014 година за сключването на Рамково споразумение за всеобхватно партньорство и сътрудничество между Европейската общност и нейните държави членки, от една страна, и Република Индонезия, от друга страна, по отношение на въпросите, свързани с обратното приемане

text:
               26.4.2014

               BG

               Официален вестник на Европейския съюз

               L 125/46

         РЕШЕНИЕ НА СЪВЕТА
   от 14 април 2014 година
   за сключването на Рамково споразумение за всеобхватно партньорство и сътрудничество между Европейската общност и нейните държави членки, от една страна, и Република Индонезия, от друга страна, по отношение на въпросите, свързани с обратното приемане

      (2014/231/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 79, параграф 3, във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент (1),
   като има предвид, че:

               (1)

               В съответствие с решението на Съвета 2014/229/ЕС (2) Рамковото споразумение за всеобхватно партньорство и сътрудничество между Европейската общност и нейните държави членки, от една страна, и Република Индонезия, от друга страна („споразумението“), беше подписано на 9 ноември 2009 г., при условие за сключването му на по-късна дата.

               (2)

               В съответствие с членове 1 и 2 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз, тези държави членки не участват в приемането на настоящото решение и не са обвързани от него, нито от неговото прилагане.

               (3)

               В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане.

               (4)

               Разпоредбите от споразумението, различни от тези в член 34, параграф 3, свързани с обратното приемане, са предмет на отделно решение (3), което трябва да бъде прието паралелно с настоящото.

               (5)

               Споразумението следва да бъде одобрено от името на Съюза,

         ПРИЕ НАСТОЯЩОТО РЕШЕНИЕ:
   Член 1
   Рамковото споразумение за всеобхватно партньорство и сътрудничество между Европейската общност и нейните държави членки, от една страна, и Република Индонезия, от друга страна (4), се одобрява от името на Европейския съюз по отношение на член 34, параграф 3 от него.
   Член 2
   Върховният представител на Съюза по въпросите на външните работи и политиката на сигурност председателства Съвместния комитет, предвиден в член 41 от споразумението. Съюзът или, в зависимост от случая, Съюзът и държавите членки се представляват в Съвместния комитет съобразно предмета на разглежданите въпроси.
   Член 3
   Председателят на Съвета извършва от името на Съюза уведомлението, предвидено в член 48, параграф 1 от споразумението.
   Член 4
   Настоящото решение влиза в сила в деня на приемането му.

      Съставено в Люксембург на 14 април 2014 година.

            За Съвета

            Председател

         C. ASHTON

      (1)  Одобрение, дадено на 26 февруари 2014 г. (все още непубликувано в Официален вестник).

      (2)  Решение 2014/229/ЕС на Съвета от 27 октомври 2009 година относно подписването на Рамково споразумение между Европейската общност и нейните държави членки, от една стана, и Република Индонезия, от друга страна, за всестранно партньорство и сътрудничество (вж. стр. 16 от настоящия брой на Официален вестник).

      (3)  Решение 2014/230/ЕС на Съвета от 14 април 2014 година за сключването на Рамково споразумение за всеобхватно партньорство и сътрудничество между Европейската общност и нейните държави членки, от една страна, и Република Индонезия, от друга страна, с изключение на въпросите, свързани с обратното приемане (вж. стр. 44 от настоящия брой на Официален вестник).

      (4)  Текстът на споразумението е публикуван в ОВ L 125 от 26.4.2014 г., стр. 17 заедно с решението за подписването му.


title: 2014/705/ЕС: Решение на Съвета от 8 октомври 2014 година за назначаване на член от Обединеното кралство в Европейския икономически и социален комитет

text:
               11.10.2014

               BG

               Официален вестник на Европейския съюз

               L 295/57

         РЕШЕНИЕ НА СЪВЕТА
   от 8 октомври 2014 година
   за назначаване на член от Обединеното кралство в Европейския икономически и социален комитет

      (2014/705/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 302 от него,
   като взе предвид предложението на правителството на Обединеното кралство,
   като взе предвид становището на Европейската комисия,
   като има предвид, че:

               (1)

               На 13 септември 2010 г. Съветът прие Решение 2010/570/ЕС, Евратом за назначаване на членовете на Европейския икономически и социален комитет за периода от 21 септември 2010 г. до 20 септември 2015 г. (1)

               (2)

               След изтичането на мандата на г-н Bryan CASSIDY се освободи едно място за член на Европейския икономически и социален комитет,

         ПРИЕ НАСТОЯЩОТО РЕШЕНИЕ:
   Член 1
   Г-н David YEANDLE OBE се назначава за член на Европейския икономически и социален комитет за остатъка от мандата, а именно до 20 септември 2015 г.
   Член 2
   Настоящото решение влиза в сила в деня на приемането му.

      Съставено в Люксембург на 8 октомври 2014 година.

            За Съвета

            Председател

         M. LUPI

      (1)  ОВ L 251, 25.9.2010 г., стр. 8.


title: 2008/683/ЕО: Решение № 208 от 11 март 2008 година за създаване на обща рамка за събиране на данни относно вземането на решения по заявления за пенсии (Текст от значение за ЕИП)

text:
               21.8.2008

               BG

               Официален вестник на Европейския съюз

               L 223/25

         АДМИНИСТРАТИВНА КОМИСИЯ НА ЕВРОПЕЙСКИТЕ ОБЩНОСТИ ЗА СОЦИАЛНА СИГУРНОСТ НА РАБОТНИЦИ МИГРАНТИ

      РЕШЕНИЕ № 208
   от 11 март 2008 година
   за създаване на обща рамка за събиране на данни относно вземането на решения по заявления за пенсии
   (текст от значение за ЕИП)
   (2008/683/ЕО)
   АДМИНИСТРАТИВНАТА КОМИСИЯ ЗА СОЦИАЛНА СИГУРНОСТ НА РАБОТНИЦИ МИГРАНТИ,
   като взе предвид член 81, буква г) от Регламент (ЕИО) № 1408/71 на Съвета (1), съгласно който Административната комисия насърчава и развива сътрудничеството между държавите-членки, като модернизира процедурите за обмен на информация, по-специално като адаптира информационния поток между институциите за целите на обмена чрез електронни средства, отчитайки развитието на обработката на данни във всяка държава-членка, при което основна цел на тази модернизация е ускоряване отпускането на обезщетения,
   като взе предвид член 117 от Регламент (ЕИО) № 574/72 на Съвета (2), съгласно който Административната комисия, въз основа на проучванията и предложенията на Техническата комисия, посочена в член 117в от регламента за прилагане, привежда в съответствие с новите техники за обработка на данни образците на документи, както и начините за подаване и процедурите за предаване на данни, които са необходими за прилагането на регламента и на регламента за прилагане,
   като има предвид, че:

               (1)

               С цел да бъде подпомогната Административната комисия в оценката на степента, до която дейността на Техническата комисия допринася за ускоряване отпускането на обезщетения, е целесъобразно да бъдат осигурени някои основни количествено, а така също и качествено определени данни.

               (2)

               Разликите между наличните данни в отделните държави-членки затрудняват сравнението, а събирането на статистически данни не следва да бъде голяма и ненужна тежест за държавите-членки.

               (3)

               Поради това намерението е да бъдат събрани най-важните основни данни за обработката и вземането на решения по заявления за пенсии за старост с оглед подобряване на информираността относно положението във всяка една от държавите-членки, по-специално по отношение на това, кои са основните проблемни места в системата и процедурите на всяка държава-членка; да бъде споделяна информация за добри практики и да се предлагат идеи за съкращаване на сроковете за обработка и определяне на ясни критерии, които позволяват на всяка държава членка да съпостави нивото на собственото си представяне.

               (4)

               Поради това е целесъобразно да бъде създадена широка обща рамка за събирането на данни относно вземането на решения по заявления за пенсии и за целта компетентните органи следва да дадат точни указания на националните институции.

               (5)

               Компетентните институции следва да имат предвид при разработването и внедряването на своите вътрешни национални системи за идентифициране и събиране на данни за обработката и вземането на решения по заявления за пенсии, разработването и предстоящото въвеждане на Електронния обмен на данни за социалната сигурност (EESSI).

               (6)

               Срокът на действие на Решение № 182, в което беше предвидено създаването на такава обща рамка, изтече на 1 януари 2006 г.,

         РЕШИ:
   1.   Компетентните институции на държавите-членки (а там където в една държава-членка има няколко такива, определените компетентни институции) следва да предприемат необходимите мерки, за да гарантират, че данните, посочени в точка 5, могат да бъдат събрани и предоставени.
   2.   Всяка година през януари тези данни за предходната година следва да бъдат предоставяни на Техническата комисия, предвидена в член 117в от Регламент (ЕИО) № 574/72.
   3.   Секретариатът на Техническата комисия е отговорен за координацията на събирането на тези данни и, с одобрението на Техническата комисия, за изготвянето на годишно обобщение за Административната комисия.
   4.   Събраните данни следва да се отнасят само до пенсии за старост, при които заявителят пребивава в друга държава-членка, и следва да отразяват следното:

               а)

               времето за реакция, необходимо на проучващата институция в държавата-членка по пребиваване (т. е. времето, необходимо на проучващата институция, за да информира компетентната институция, че е подадено заявление за пенсия до последната). За целите на настоящото решение „проучваща институция“ означава организацията в държавата-членка по пребиваване на заявителя, която отговаря за попълването на формуляр E 202, докато „компетентна институция“ означава организацията в държавата-членка, която получава попълнения формуляр E 202 и отговаря за съответната обработка на заявлението;

               б)

               времето, необходимо на компетентната институция да обработи заявлението (т. е. времето, необходимо на компетентната институция да издаде окончателно решение);

               в)

               общото време за обработка, необходимо на участващите две държави-членки (т. е. времето, през което заявителят е трябвало да чака издаването на окончателното решение, смятано от датата, на която заявлението е подадено за първи път в проучващата институция).

      Забележка: Препратката към „формуляр E 202“ след началото на електронния обмен по проекта за EESSI се прилага mutatis mutandis към съответния структуриран електронен документ (СЕД).
   5.   Реално събраните данни следва да включват следното:

               а)

               среден, най-кратък и най-дълъг срок, необходим през предходните дванадесет месеца за изпращането на заявления за пенсии за старост от проучващата институция до компетентната институция;

               б)

               среден, най-кратък и най-дълъг срок, необходим през предходните дванадесет месеца за издаването на окончателно решение от компетентната институция по пенсия за старост, когато заявителят живее в друга държава-членка;

               в)

               кратък коментар от компетентната институция с цел да се даде контекст на данните и да се разяснят факторите, имащи отношение за вземането на решение при най-кратко и най-дълго обработваното заявление;

               г)

               кратко обяснение от компетентната институция на използваната методология, наличие или отсъствие на извадка, размер на извадката, обхванат период, общ брой разгледани случаи и др.

         6.   Където е възможно, събирането на данни започва през януари 2008 г. с оглед на първо представяне пред Техническата комисия през януари 2009 г.
   7.   Всяка държава-членка представя своите данни пред Техническата комисия с оглед на утвърждаването на обмяната на опит и разпространението на добри практики.
   8.   Системата за събиране и използване на данните преминава преглед в края на всяка година и, когато е необходимо, се правят препоръки за усъвършенстването ѝ.
   9.   Настоящото решение се публикува в Официален вестник на Европейския съюз.
   То се прилага от 1 януари 2008 г.

            Председател на Административната комисия

         Jana LOVŠIN

      (1)  ОВ L 149, 5.7.1971 г., стр. 2. Регламент, последно изменен с Регламент (ЕО) № 1992/2006 на Европейския парламент и на Съвета (ОВ L 392, 30.12.2006 г., стр. 1).

      (2)  ОВ L 74, 27.3.1972 г., стр. 1. Регламент, последно изменен с Регламент (ЕО) № 101/2008 на Комисията (ОВ L 31, 5.2.2008 г., стр. 15).


title: Решение на Комисията от 14 юли 1999 година за подновяване на Консултативния комитет по рибарството и аквакултурите (нотифицирано под номер C(1999) 2042)

text:
Важна правна забележка

|

31999D0478

Официален вестник n° L 187 , 20/07/1999 стр. 0070 - 0073 специално чешко издание глава 01 том 03 стр. 128  - 131 специално испанско издание глава 01 том 03 стр. 128  - 131 специално унгарско издание глава 01 том 03 стр. 128  - 131 специално литвийско издание глава 01 том 03 стр. 128  - 131 LV.ES глава 01 том 03 стр. 128  - 131 MT.ES глава 01 том 03 стр. 128  - 131 PL.ES глава 01 том 03 стр. 128  - 131 SK.ES глава 01 том 03 стр. 128  - 131 специално словенско издание глава 01 том 03 стр. 128  - 131

		19990714Решение на Комисиятаот 14 юли 1999 годиназа подновяване на Консултативния комитет по рибарството и аквакултурите(нотифицирано под номер C(1999) 2042)(1999/478/EО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,(1) като има предвид, че е от значение за Комисията да проучи становищата на заинтересованите страни по въпросите, възникнали вследствие установяването на Обща политика в областта на рибарството (ОПР);(2) като има предвид, че е създаден Консултативен комитет (КК) в сектора на рибарството с Решение 71/128/ЕИО на Комисията [1], текстът на което е заменен последно с Решение 89/4/ЕИО [2], изменено с Решение 97/246/ЕО [3](3) като има предвид, че е уместно диалогът относно установяването и управлението на ОПР да се разшири в рамките на КК и да обхване всички заинтересовани страни, по-специално тези от сектора на аквакултурите и непрофесионалните организации; като има предвид, че за тази цел е необходимо да се преразгледа структурата на комитета;(4) като има предвид, че за да се насърчи извършването на анализи и установяването на общи позиции относно ОПР е полезно да бъдат поканени членовете на КК да се занимаят най-напред с касаещите ги въпроси;(5) като има предвид, че за по-ефикасна работа е необходимо да се намали броят на членовете на Комитета;(6) като има предвид, че е полезно да се подобрят условията за диалог чрез по-добро взаимодействие между един пленарен комитет, натоварен с направляване на работите на Комитета и изготвяне на становища, и работните групи, отговорни за изготвянето на тези становища;(7) като има предвид, че мандатът на членовете на Комитета изтича на 31 юли 1999 г. след период на преход, определен, за да се извърши реформа на въпросния комитет, и че следователно е целесъобразно да се внесат промени в текста на решението в посочения по-горе смисъл;(8) като има предвид, че за по-голяма яснота е необходимо да се замени текстът на Решение 71/128/ЕИО,РЕШИ:Член 11. Към Комисията се учредява Консултативен комитет по рибарството и аквакултурите, съставен от пленарен комитет, по-долу наричан "Комитетът", и четири работни групи, упоменати в член 7.2. Комитетът се състои от представители на следните заинтересовани среди: представителните професионални организации на предприятията за производство, за преработка или търговия с продуктите на рибарството и аквакултурите, и непрофесионалните организации, представляващи интересите на потребителите, на екологията и на развитието.3. Освен това в групите, определени в член 7, са представени експертите от сектора на рибарството, представляващи научните и/или икономически, кредитни или отговорни за първото пускане на пазара органи.Член 2Комитетът може да бъде консултиран или да се самосезира по инициатива на председателя му или по искане на един или няколко от членовете му относно въпроси, свързани със законодателството в областта на Общата политика в областта на рибарството, по-специално във връзка с мерки, които Комисията следва да взема в рамките на това законодателство, както и по икономически и социални въпроси в сектора на рибарството, с изключение на тези, които се отнасят до работодателите и работещите в областта на рибарството като социални партньори.Член 3Комитетът се състои от двадесет членове, по-долу наричани "членове на Комитета".1. За всяка една от заинтересованите среди, номерирани от 1 до 11, се предвижда по едно място. За всяко едно от единадесетте места се предвижда по един член и един заместник-член.Професионални организации:Риболовни предприятия: | 1) частни корабособственици |2) кооперативни корабособственици |3) организации на производители |Предприятия от областта на аквакултурите: | 4) лица, отглеждащи мекотели и ракообразни |5) рибовъдци |Преработвателни и търговски предприятия | 6) преработватели |7) търговци (вносители/износители и търговци на едро) |Синдикати: | 8) риболовци и наети от тези предприятия лица |Непрофесионални организации, заинтересовани от Общата политика в областта на рибарството:| 9) потребители || 10) еколози || 11) лица, отговорни за развойната дейност |2. Освен това в комитета заседават по право председателят и заместник-председателят на Комитета за секторен диалог "Рибарство" [4], председателите и заместник-председателите на работните групи номера 1, 3 и 4, упоменати в член 7, и председателят на работна група № 7, упомената в член 7.Член 41. Членовете на комитета се назначават от Комисията по предложение на органите, учредени на общностно равнище, най-представителни за заинтересованите среди, упоменати в член 3, параграф 1. Представителят на потребителите се предлага от Комитета на потребителите [5].За всяко едно от местата, които трябва да бъдат заети, с изключение на тези, запазени за комитета за секторен диалог "Рибарство", тези органи предлагат двама кандидати с различно гражданство. За местата, предвидени за средите, упоменати в член 3, параграф 1, предложенията трябва да съдържат имената на титуляра и на неговия заместник.Мандатът на член на комитета е с продължителност три години и може да се подновява. Изпълняваните функции не са предмет на никакво заплащане.След изтичане на периода от три години членовете на комитета остават на длъжност до тяхната замяна или до подновяването на техния мандат.Мандатът на един член може да изтече преди края на тригодишния период вследствие оставка или смърт.Мандатът на един член може да бъде прекратен предсрочно, когато органът, представил кандидатурата му, поиска неговата замяна.Членът се заменя за остатъка от мандата в съответствие с процедурата, установена в параграф 1.2. Списъкът на членовете на комитета се публикува в Официален вестник на Европейските общности за сведение.Член 5Комитетът избира за срок от три години председател и двама заместник-председатели. Изборът се провежда с мнозинство от две трети от присъстващите членове.Членовете на комитета, упоменати в член 3, параграф 2, съставляват бюрото на комитета, с изключение на представителя на корабособствениците, член на комитета за секторен диалог.Бюрото избира свой председател, подготвя и организира работата на работните групи, упоменати в член 7.Член 6По искане от страна на една от организациите, упоменати в член 4, параграф 1, председателят може да покани представител на тази организация да присъства на съвещанията на комитета. При същите условия той може да покани да присъства на работите на комитета като експерт всяко лице, които има специфични компетенции от областта на някой от въпросите, включени в дневния ред. Заместник-членовете могат да присъстват на съвещанията на собствени разноски като наблюдатели.Член 7Комитетът създава четири работни групи, които да изготвят неговите становища.Наименованията на тези групи, както и председателствата и съставите им, са представени в приложението към настоящото решение.Съгласувано с Комисията участниците в работните групи се избират в зависимост от дневния ред на всяко съвещание от най-представителните органи, учредени на общностно равнище. Представителите на областите на биологията и на икономиката се избират от Научно-техническия и икономически комитет за рибарството НТИКР [6]. В зависимост от дневния ред Комисията може да назначи допълнителни експерти.Член 81. Комитетът се събира по покана на Комисията на основата на годишна работна програма, изготвена с одобрението на Комисията. Бюрото се събира на съвещания по покана на председателя му със съгласието на Комисията.2. Представителите на службите на Комисията участват в съвещанията на комитета на бюрото и на експертните групи.3. Службите на Комисията осигуряват секретариата на комитета, на бюрото и на експертните групи.4. Съгласувано с Комисията комитетът изготвя правилата, отнасящи се за изпълнението на работната програма, за подготовката на съвещанията, за провеждането им, за отчетите, за заемането на позиции или за изготвяне на заключенията, за представяне на становищата или препоръките.Член 9Комитетът е призован да заеме позиции относно исканията за становища, представени от Комисията, както и по теми, включени в работната му програма.Когато иска становище от комитета, Комисията може да определи срокове за представянето му.Позициите, заети от представените заинтересовани среди, се представят в доклад, предаден на Комисията.В случай че поисканото становище трябва да бъде изготвено с единодушие от комитета, последният изготвя общи заключения, които се прилагат към въпросния отчет.Член 10Без да се накърняват разпоредбите на член 287 от Договора, членовете на комитета, както и тези на експертните групи, са задължени да не разпространяват сведения, до които са имали достъп по време на работата на комитета или на работните групи, когато Комисията ги уведоми, че исканото становище или повдигнатият въпрос в дадена област са от поверителен характер.В този случай на съвещанията присъстват единствено членовете на комитета и представителите на Комисията.Член 11Решения 71/128/ЕИО и 97/247/ЕО на Комисията [7] се отменят.Член 12Настоящото решение влиза в сила на 1 август 1999 г.Съставено в Брюксел на 14 юли 1999 година.За КомисиятаEmma BoninoЧлен на Комисията[1] ОВ L 68, 22.3.1971 г., стр. 18.[2] ОВ L 5, 7.1.1989 г., стр. 33.[3] ОВ L 97, 12.4.1997 г., стр. 27.[4] ОВ L 225, 12.8.1998 г., стр. 27 (98/500/ЕО).[5] ОВ L 162, 13.7.1995 г., стр. 37.[6] ОВ L 297, 2.12.1993 г., стр. 25.[7] ОВ L 97, 12.4.1997 г., стр. 28.--------------------------------------------------19990714ПРИЛОЖЕНИЕРаботни групи, упоменати в член 71. Наименование на работната групаГрупа № 1 : Достъп до ресурсите и управление на риболовните дейности.Група № 2 : Аквакултури: отглеждане на риби, ракообразни и мекотели.Група № 3 : Пазари и търговска политика.Група № 4 : Общи въпроси: икономика и секторен анализ.2. Председателство и заместник-председателствоРаботни групи № 1 и № 4 се председателстват от представител на частните корабособственици.Работна група № 1 се председателства от представител на кооперативните корабособственици.Представител на сектора "Отглеждане на риби" и сектора "Отглеждане на ракообразни/мекотели" се редуват като председател и заместник-председател на работна група № 2.Работна група № 3 се председателства от представител на преработвателите.Заместник-председател на работна група № 4 е представител на търговците.Заместник-председател на работна група № 3 е представител на организациите на производителите.3. Брой места по заинтересовани среди| Група № 1 | Група № 2 | Група № 3 | Група № 4 |Частни корабособственици | 5 | — | 1 | 3 |Кооперативни корабособственици | 3 | — | 1 | 2 |Наети риболовци | 2 | 1 | 1 | 2 |Организации на производители | 1 | — | 3 | 1 |Рибовъдци | — | 6 | 1 | 1 |Лица развъждащи мекотели и черупчести | — | 4 | 1 | 1 |Преработвателни предприятия | — | — | 3 | 2 |Търговци | — | — | 2 | 1 |Потребители | — | 1 | 1 | 1 |Околна среда | 1 | 1 | 1 | 1 |Развитие | 1 | — | 1 | 1 |Биология | 1 | 1 | — | — |Икономика | 1 | 1 | 1 | 1 |Банки | — | — | 1 | 1 |Тържища и пристанища | — | — | 1 | — || 15 | 15 | 19 | 18 |Комисията може да назначи допълнителни експерти в зависимост от дневния ред.--------------------------------------------------


title: 2009/857/ЕО: Решение на Съвета от 13 декември 2007 година относно прилагането на член 9В, параграф 4 от Договора за Европейския съюз и член 205, параграф 2 от Договора за функционирането на Европейския съюз между 1 ноември 2014 г. и 31 март 2017 г. , от една страна, и след 1 април 2017 г. , от друга страна

text:
               1.12.2009

               BG

               Официален вестник на Европейския съюз

               L 314/73

      РЕШЕНИЕ НА СЪВЕТА

   от 13 декември 2007 година
   относно прилагането на член 9В, параграф 4 от Договора за Европейския съюз и член 205, параграф 2 от Договора за функционирането на Европейския съюз между 1 ноември 2014 г. и 31 март 2017 г., от една страна, и след 1 април 2017 г., от друга страна
   (2009/857/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като има предвид, че:

               (1)

               Следва да се приемат разпоредби, позволяващи плавен преход от системата за вземане на решения от Съвета с квалифицирано мнозинство — във вида, в който е определена в член 3, параграф 3 от Протокола относно преходните разпоредби и в който ще продължи да се прилага до 31 октомври 2014 г. — към системата за гласуване, предвидена в член 9В, параграф 4 от Договора за Европейския съюз и член 205, параграф 2 от Договора за функционирането на Европейския съюз, която ще се прилага считано от 1 ноември 2014 г. включително, за преходен период до 31 март 2017 г., и специфичните разпоредби, предвидени в член 3, параграф 2 от посочения протокол.

               (2)

               Припомня се, че практиката на Съвета е да полага всички усилия за засилване на демократичната легитимност на актовете, приети с квалифицирано мнозинство,

         РЕШИ:
   РАЗДЕЛ 1

      РАЗПОРЕДБИ, КОИТО СЛЕДВА ДА СЕ ПРИЛАГАТ МЕЖДУ 1 НОЕМВРИ 2014 Г. И 31 МАРТ 2017 Г.

   Член 1
   Между 1 ноември 2014 г. и 31 март 2017 г., ако членове на Съвета, които представляват:

               а)

               най-малко три четвърти от населението; или

               б)

               най-малко три четвърти от броя на държавите-членки,

         необходими за формиране на блокиращо малцинство в резултат от прилагането на член 9В, параграф 4, първа алинея от Договора за Европейския съюз или на член 205, параграф 2 от Договора за функционирането на Европейския съюз, изразят несъгласието си с приемането на акт от Съвета с квалифицирано мнозинство, Съветът провежда обсъждания по въпроса.
   Член 2
   В процеса на тези обсъждания Съветът прави всичко възможно, за да стигне, в разумен срок и без да нарушава предвидените от правото на Съюза задължителни срокове, до задоволително решение с цел да отговори на загрижеността, проявена от посочените в член 1 членове на Съвета.
   Член 3
   За тази цел председателят на Съвета, със съдействието на Комисията и в съответствие с процедурния правилник на Съвета, предприема всяка необходима инициатива, която допринася за постигане на съгласие на по-широка основа в рамките на Съвета. Членовете на Съвета му оказват съдействие.
   РАЗДЕЛ 2

      РАЗПОРЕДБИ, КОИТО СЛЕДВА ДА СЕ ПРИЛАГАТ ОТ 1 АПРИЛ 2017 Г.

   Член 4
   Считано от 1 април 2017 г., ако членове на Съвета, които представляват:

               а)

               най-малко 55 % от населението; или

               б)

               най-малко 55 % от броя на държавите-членки,

         необходими за формиране на блокиращо малцинство в резултат от прилагането на член 9В, параграф 4, първа алинея от Договора за Европейския съюз или на член 205, параграф 2 от Договора за функционирането на Европейския съюз, изразят несъгласието си с приемането на акт от Съвета с квалифицирано мнозинство, Съветът провежда обсъждания по въпроса.
   Член 5
   В процеса на тези обсъждания Съветът прави всичко възможно, за да постигне, в разумен срок и без да се нарушават предвидените от правото на Съюза задължителни срокове, задоволително решение с цел да отговори на загрижеността, проявена от посочените в член 4 членове на Съвета.
   Член 6
   За тази цел председателят на Съвета, със съдействието на Комисията и в съответствие с процедурния правилник на Съвета, предприема всяка необходима инициатива, която допринася за постигане на съгласие на по-широка основа в рамките на Съвета. Членовете на Съвета му оказват съдействие.
   РАЗДЕЛ 3

      ВЛИЗАНЕ В СИЛА

   Член 7
   Настоящото решение влиза в сила в деня на влизане в сила на Договора от Лисабон.

      Съставено в Брюксел на 13 декември 2007 година.

            За Съвета

            Председател

         L. AMADO


title: Решение (ЕС) 2016/1488 на Европейския парламент от 28 април 2016 година относно приключването на сметките на Агенцията за сътрудничество между регулаторите на енергия за финансовата 2014 година

text:
               14.9.2016

               BG

               Официален вестник на Европейския съюз

               L 246/171

         РЕШЕНИЕ (ЕС) 2016/1488 НА ЕВРОПЕЙСКИЯ ПАРЛАМЕНТ
   от 28 април 2016 година
   относно приключването на сметките на Агенцията за сътрудничество между регулаторите на енергия за финансовата 2014 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Агенцията за сътрудничество между регулаторите на енергия за финансовата 2014 година,

               —

               като взе предвид доклада на Сметната палата относно годишните отчети на Агенцията за сътрудничество между регулаторите на енергия за финансовата 2014 година, придружен от отговора на Агенцията (1),

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2014 година в съответствие с член 287 от Договора за функционирането на ЕС,

               —

               като взе предвид препоръката на Съвета от 12 февруари 2016 г. относно освобождаването от отговорност на Агенцията във връзка с изпълнението на бюджета за финансовата 2014 година (05584/2016 – C8-0089/2016),

               —

               като взе предвид член 319 от Договора за функционирането на ЕС,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 713/2009 на Европейския парламент и на Съвета от 13 юли 2009 г. за създаване на Агенция за сътрудничество между регулаторите на енергия (4), и по-специално член 24 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5),

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (6), и по-специално член 108 от него,

               —

               като взе предвид член 94 и приложение V към своя правилник,

               —

               като взе предвид доклада на комисията по бюджетен контрол (A8-0087/2016),

               1.

               Констатира, че окончателните годишни отчети на Агенцията за сътрудничество между регулаторите на енергия са приложени към доклада на Сметната палата;

               2.

               Одобрява приключването на сметките на Агенцията за сътрудничество между регулаторите на енергия за финансовата 2014 година;

               3.

               Възлага на своя председател да предаде настоящото решение на директора на Агенцията за сътрудничество между регулаторите на енергия, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 409, 9.12.2015 г., стр. 18.

      (2)  Вж. бележка под линия 1.

      (3)  ОВ L 298, 26.10.2012 г., стр. 1.

      (4)  ОВ L 211, 14.8.2009 г., стр. 1.

      (5)  ОВ L 357, 31.12.2002 г., стр. 72.

      (6)  ОВ L 328, 7.12.2013 г., стр. 42.